
DAUDZDZĪVOKĻU DZĪVOJAMAI MĀJAI 

	Dokumenta datums ir tā elektroniskās parakstīšanas datums
Nr. KO.5-3/17
	

	
	


Par 2026. gada 11. maija lēmuma Nr. KO.5-3/7 “Par funkcionāli nepieciešamo zemes gabalu daudzdzīvokļu dzīvojamai mājai Akmeņu ielā 50B, Ogrē” atcelšanu un  pārskatītā FNZG  noteikšanu daudzdzīvokļu dzīvojamai mājai Akmeņu ielā 50B, Ogrē, Ogres novadā 
Ogres novada pašvaldībā (turpmāk – Pašvaldība) 2024. gada 29. jūlijā saņemts daudzdzīvokļu dzīvojamās mājas Akmeņu ielā 50B, Ogrē, Ogres nov., dzīvokļu īpašnieku pilnvarotās personas, sabiedrības ar ierobežotu atbildību “Ogres Namsaimnieks” (reģistrācijas Nr. 40103941081) iesniegums (reģistrēts Pašvaldībā ar Nr. 2-4.3/1597) par atsavināšanas tiesības izmantošanas procesa uzsākšanu dalītā īpašuma izbeigšanai daudzdzīvokļu dzīvojamai mājai Akmeņu ielā 50B, Ogrē, Ogres nov. (turpmāk – Iesniegums).

Kārtību, kādā izbeidzams piespiedu dalītais īpašums, kurā atrodas daudzdzīvokļu dzīvojamā māja un zemesgabals, nosaka Piespiedu dalītā īpašuma privatizētajās daudzdzīvokļu mājās izbeigšanas likumā (turpmāk – Piespiedu dalītā īpašuma likums). Piespiedu dalītā īpašuma likumā paredz Daudzdzīvokļu dzīvojamām mājām, kas Nekustamā īpašuma valsts kadastra likuma (turpmāk –Kadastra likums) izpratnē ir sadalītas dzīvokļu īpašumos, un atrodas piespiedu dalītā īpašuma attiecībās, tiesības izpirkt dzīvojamai mājai funkcionāli nepieciešamo zemes gabalu no privātpersonas, izlietojot atsavināšanas tiesību (turpmāk - Atsavināšanas tiesība) dzīvokļu īpašniekiem un veidot vienotu nekustamo īpašumu Civillikuma 968. panta izpratnē.

Atbilstoši Piespiedu dalītā īpašuma likuma 1. panta 5. punktam piespiedu dalītais īpašums ir tiesisks stāvoklis, kurā zeme un uz tās esošās būves ir patstāvīgi īpašuma objekti un tā pastāvēšanas tiesiskais pamats ir likuma “Par atjaunotā Latvijas Republikas 1937. gada Civillikuma ievada, mantojuma tiesību un lietu tiesību daļas spēkā stāšanās laiku un piemērošanas kārtību” 14. panta pirmās daļas 1., 2., 3. un 4. punkts vai ceturtā daļa.

Saskaņā ar Piespiedu dalītā īpašuma likuma 5. panta pirmo daļu, lai uzsāktu Atsavināšanas tiesības izmantošanas procesu, daudzdzīvokļu dzīvojamās mājas dzīvokļu īpašnieku kopība pieņem lēmumu. Pieņemot lēmumu par atsavināšanas tiesības izmantošanas procesa uzsākšanu, dzīvokļu īpašnieku kopība var pilnvarot personu veikt darbības, kas saistītas ar atsavināšanas tiesības izmantošanas procesa īstenošanu.

Piespiedu dalītā īpašuma likuma 5. panta ceturtajā daļā noteikts, ka lēmums par atsavināšanas tiesības izmantošanas procesa uzsākšanu ir tiesiskais pamats, lai pašvaldība, kuras administratīvajā teritorijā atrodas daudzdzīvokļu dzīvojamā māja, pieņemtu lēmumu par daudzdzīvokļu dzīvojamai mājai funkcionāli nepieciešamo zemesgabalu (turpmāk – FNZG).

Saskaņā ar likumu Par valsts un pašvaldību dzīvojamo māju privatizāciju (turpmāk -  Mājas privatizācijas likums) 1. panta 20. punktu, FNZG ir zeme, uz kuras uzcelta dzīvojamā māja, tās uzturēšanai, apsaimniekošanai un funkcionēšanai nepieciešamie infrastruktūras, labiekārtojuma un komunikāciju elementi.

Mājas privatizācijas likuma 85. panta 2. daļā noteikts, ja ir saņemts kaut viens ierosinājums par dzīvojamai mājai FNZG pārskatīšanu, pašvaldība vienlaikus izvērtē arī citu dzīvojamām mājām FNZG pārskatīšanas nepieciešamību attiecīgā kvartāla robežās.

Atbilstoši Piespiedu dalītā īpašuma likuma 5. panta sestajā daļai, ja pašvaldība konstatē, ka daudzdzīvokļu dzīvojamai mājai FNZG nepieciešams pārskatīt, pārskatīšanu veic likumā Mājas privatizācijas likumā noteiktajā kārtībā. Atsavināšanas tiesības izmantošanas procesu turpina pēc tam, kad pieņemts lēmums par FNZG pārskatīšanu. 

No augstāk minētā izriet, ja daudzdzīvokļu dzīvojamās mājas īpašnieki ir ierosinājuši Pašvaldībā atsavināšanas ierosināšanas procesu, Pašvaldībai ir jāpieņem viens no lēmumiem: vai nu lēmums par FNZG daudzdzīvokļu mājai (ja iepriekš noteiktais FNZG nav jāpārskata) vai lēmums par FNZG pārskatīšanu.

Saskaņā ar saņemto Iesniegumu daudzdzīvokļu dzīvojamās mājas Akmeņu ielā 50B, Ogrē, Ogres novadā (turpmāk – Dzīvojamā māja Nr.50B) dzīvokļu īpašnieki ir ierosinājuši pārskatīt FNZG, jo vēlas palielināt mājai piesaistīto platību, veicot apmaiņu ar daudzdzīvokļu dzīvojamo māju Akmeņu iela 50, Ogrē, Ogres novadā (turpmāk – Dzīvojamā māja Nr.50), kas savukārt vēlas samazināt mājai noteikto FNZG par aptuveno platību 373m2 zemes vienībā ar kadastra apzīmējumu 74010060552.
Kārtību, kādā Ogres novada administratīvajā teritorijā tiek ierosināta dzīvojamai mājai FNZG noteikšana vai pārskatīšana un pieņemts lēmums attiecībā uz FNZG pārskatīšanu vai noteikšanu, noteic Pašvaldības 2023. gada 30. marta saistošie noteikumi Nr. 6/2023 “Par dzīvojamai mājai funkcionāli nepieciešamā zemes gabala pārskatīšanu” (turpmāk – SN 6/2023). Saskaņā ar SN 6/2023 2. punktu Ogres novada administratīvajā teritorijā esošai dzīvojamai mājai funkcionāli nepieciešamā zemes gabala pārskatīšanu nodrošina Pašvaldības izveidota komisija - Daudzdzīvokļu dzīvojamai mājai funkcionāli nepieciešamā zemes gabala noteikšanas un pārskatīšanas komisija (turpmāk – Komisija).
Komisija konstatē:

Ēku (būvju) nekustamais īpašums ar kadastra numuru 7401 506 0054 sastāv no  daudzdzīvokļu dzīvojamās mājas ar kadastra apzīmējumu 7401 006 0552 002, adrese: Akmeņu iela 50B, Ogre, Ogres nov., LV-5001. Īpašuma tiesības nostiprinātas Zemgales rajona tiesas Ogres pilsētas zemesgrāmatas nodalījumā Nr. 1690.

Atbilstoši Nekustamā īpašuma valsts kadastra informācijas sistēmas (turpmāk - Kadastrs) datiem Dzīvojamā māja Nr.50B pilnībā sadalīta dzīvokļu īpašumos, tai ir 5 (pieci) virszemes stāvi.

Dzīvojamā māja Nr.50B atrodas uz zemes vienības ar kadastra apzīmējumu 7401 006 0552, ar platību 8914 m2, adrese: Akmeņu iela 50, Ogre, Ogres nov., LV-5001 (turpmāk – Zemes vienība), kas iekļauta nekustamā īpašuma ar kadastra numuru 7401 006 0961 sastāvā un atbilstoši Zemgales rajona tiesas Ogres pilsētas zemesgrāmatas nodalījumam Nr. 100000628831 īpašuma tiesības uz nekustamo īpašumu nostiprinātas fiziskai personai (turpmāk – Zemes īpašnieks).
 Saskaņā ar Ogres pilsētas domes 1999. gada 1. jūnija sēdes lēmumu Nr. 459 “Par zemes gabala robežu plāna un platības apstiprināšanu” (turpmāk – Pilsētas domes lēmums) Dzīvojamai mājai Nr.50B FNZG noteikts 2708 m2 platībā no Zemes vienības.

Dzīvojamā māja Nr. 50B atbilst “Piespiedu dalītā īpašuma privatizētajās daudzdzīvokļu mājās izbeigšanas likuma tvērumam.

Uz Zemes vienības atrodas Dzīvojamā māja Nr. 50B un daļa no Dzīvojamās mājas Nr.50 ar kadastra apzīmējumu 7401 006 0552 001, adrese: Akmeņu iela 50, Ogre, Ogres nov., LV-5001 Dzīvojamai mājai Akmeņu 50 FNZG noteikts ar 1999. gada 1. jūnija Ogres pilsētas domes sēdes lēmumu Nr. 458 “Par zemes gabala robežu plāna un platības apstiprināšanu” 2130 m2 platībā no Zemes vienības.
Uz Zemes vienības atrodas ar sētu norobežots gāzes sadales punkts, kas nodrošina gāzes padevi vairākiem abonementiem, tai skaitā arī daudzdzīvokļu mājām kvartāla robežās un atbilstoši Enerģētikas likumam un Aizsargjoslu likumam ir apgrūtinājums zemes vienībai. Daļa no zemes vienības atrodas Daugavas upes tauvas joslas teritorijā un virszemes  ūdensobjekta aizsargjoslas teritorijā pilsētās.

Saskaņā ar Pašvaldības 2012. gada 21. jūnija saistošo noteikumu Nr. 16/2012 “Ogres novada teritorijas izmantošanas un apbūves noteikumi” (turpmāk – SN16/2012) 7. pielikuma “Ogres pilsētas teritorijas plānotās (atļautās) izmantošanas kartes” noteikto: Zemes vienībai noteiktas funkcionālās zonas “Daudzdzīvokļu namu apbūves teritorija (DzD)” (turpmāk –DzD) un “Individuālo dzīvojamo māju apbūve DzS”.

Dzīvojamā māja Nr.50B atrodas DzD teritorijā. Izskatot jautājumu par FNZG pārskatīšanas nepieciešamību, jāņem vērā SN16/2012 Teritorijas izmantošanas un apbūves noteikumu (turpmāk – TIAN) prasības konkrētai funkcionālai zonai. 

Atbilstoši TIAN DzD teritorijās minimālā jaunveidojamā zemesgabala platība tiek noteikta pēc funkcionālās nepieciešamības, nodrošinot apbūves intensitātes (pilsētā atļautais maksimums 100%, ar detālplānojumu pamatojot lielāku stāvu skaitu, apbūves intensitāti pieļaujams palielināt līdz 120%) un brīvās zaļās teritorijas (atļautais minimums 40%, rekonstruējot esošo apbūvi, pieļaujams samazināt līdz 25%) rādītāju ievērošanu funkcionālā zona. 

Izvērtējot FNZG pārskatīšanas nepieciešamību Dzīvojamai mājai ņem vērā Privatizācijas likuma 28. panta otrajā daļā ietvertos nosacījumus, proti, normatīvo aktu par vispārīgo teritorijas plānošanu, izmantošanu un apbūvi prasības, it sevišķi: esošo apbūvi, apbūves parametrus, pagalmu plānošanas noteikumus, to, lai nodrošinātu piekļuvi, pieejamību transporta infrastruktūrai, nepieciešamo inženierkomunikāciju tīklu u.c., to, lai pēc privatizējamai dzīvojamai mājai funkcionāli nepieciešamā zemes gabala noteikšanas zemes gabala īpašniekam būtu iespēja izmantot atlikušo zemes gabala daļu atbilstoši noteiktajam lietošanas mērķim.

Komisija veica apbūves intensitātes un brīvās zaļās teritorijas rādītāju aprēķinus ar Pilsētas domes lēmumu apstiprinātam Dzīvojamās mājas Nr.50B FNZG ar platību 2708 m2, saskaņā ar Ministru kabineta 2013. gada 30. aprīļa noteikumu Nr. 240 “Vispārīgie teritorijas plānošanas, izmantošanas un apbūves noteikumi” 116. un 118. punktu.

Atbilstoši aprēķiniem FNZG Dzīvojamai mājai Akmeņu 50B apbūves intensitāte, kas ir ēku virszemes stāvu platības summas attiecība pret zemes vienības platību attiecīgajā funkcionālajā zonā un kas izteikta procentos, ir 94 %.

Brīvās zaļās teritorijas rādītāju aprēķina, nosakot procentos kā brīvās zaļās teritorijas attiecību pret visu apbūvēto teritoriju summu. Aprēķinātais brīvās zaļās teritorijas rādītājs FNZG ar platību 2708 m2 - 33%.

Apbūvētajā teritorijā tiek ieskaitīta arī auto novietņu aizņemtās platības.

Saskaņā ar TIAN 192. punktu daudzdzīvokļu nama minimālais autostāvvietu skaits tiek aprēķināts, paredzot vienu autostāvvietu katram dzīvoklim un papildus vienu autostāvvietu uz katriem desmit dzīvokļiem.
Dzīvojamai mājai Akmeņu 50B kopā nepieciešamas 49 autostāvvietas. Vienai vieglās automašīnas izvietošanai virszemes atklātā autostāvvietā jāpieņem 25 m2. Dzīvojamai mājai Akmeņu Nr.50B nepieciešama 1225m2 minimālā platība auto novietnēm, kas ir 45% no kopējās FNZG platības.

Komisija secina, ka Dzīvojamai mājai Akmeņu Nr.50B ar Pilsētas domes lēmumu noteiktā FNZG platībā brīvās zaļās teritorijas rādītājs neatbilst TIAN prasībām.

Komisija 2024. gada 18. decembrī pieņēma lēmumu Nr. 5-9.3/12, uzsākot FNZG pārskatīšanu daudzdzīvokļu dzīvojamajām mājām kvartāla robežās.

Paziņojums par Komisijas pieņemto lēmumu publicēts 2024. gada 18. decembrī oficiālajā Pašvaldības tīmekļvietnē: www.ogresnovads.lv.

Komisijas lēmums tika nosūtīts administratīvā procesā iesaistītajām personām un zemes īpašniekam ar lūgumu divu mēnešu laikā sniegt viedokli.

Administratīvā procesa likuma noteiktajā kārtībā Lēmums par FNZG pārskatīšanas uzsākšanu netika apstrīdēts.

Komisija pēc Lēmuma stāšanās spēkā uzsāka Dzīvojamās mājas Nr.50B FNZG plāna projekta izstrādi.

Ministru kabineta 2015. gada 8. septembra noteikumu Nr. 522 “Privatizējamai dzīvojamai mājai funkcionāli nepieciešamā zemes gabala noteikšanas kārtība” (turpmāk – MK noteikumi Nr. 522) 22. punktā noteikts, ka, pārskatot funkcionāli nepieciešamā  zemes gabala platības atbilstoši valsts un pašvaldību dzīvojamo māju privatizāciju reglamentējošajiem normatīvajiem aktiem, ievēro šajos noteikumos minētās prasības. MK noteikumu Nr. 522 2. punktā noteikts, ka funkcionāli nepieciešamo zemes gabalu nosaka konkrētai privatizējamai dzīvojamai mājai šajos noteikumos noteiktajā kārtībā, ņemot vērā Mājas privatizācijas likuma 28. panta otrajā daļā minētos kritērijus. 

FNZG plāna projekta izstrādes laikā saņemts Dzīvojamā māja Akmeņu 50B pārstāvja e-pasts, kurā norādīts, ka nepiekrīt Dzīvojamās mājas Akmeņu 50 pārstāvja iesniegtajam funkcionāli nepieciešamā zemes gabala robežu izmaiņu projektam, jo tas nav saskaņots ar Dzīvojamo māju 50B.

Dzīvojamai mājai FNZG pārskatīšanas mērķis, kas izriet no normatīvajiem aktiem, ir noteikt FNZG konkrētajai dzīvojamai mājai, vienlaikus samērojot zemes īpašnieka un dzīvojamās mājas dzīvokļu īpašnieku intereses piespiedu nomas attiecību gadījumā. Ņemot vērā, ka Zemes vienības īpašnieks (turpmāk – Īpašnieks) nebija sniedzis savu viedokli, Komisija vērsās pie Zemes īpašnieka ar lūgumu sniegt rakstisku atzinumu vai priekšlikumu par Plāna projektu Dzīvojamai mājai Akmeņu 50B.

2025. gada 14. aprīlī saņemts Īpašnieka iesniegums (reģistrēts Pašvaldībā ar Nr. 2-4.2/1257), kurā izteikts priekšlikums, nepalielinot FNZG platību, veikt FNZG robežu izmaiņu attiecībā uz zemes vienības daļu, kas iepriekš netika iekļauta nevienā no daudzdzīvokļu mājām uzturēšanai nepieciešamajām platībām daļai no Akmeņu ielas gar nekustamā īpašuma Akmeņu iela 48 robežu, apmaiņā neiekļaut Daugavas malā esošo teritoriju ar bērnu rotaļu laukumu un veļas žāvēšanas nojumi (turpmāk - Priekšlikums). 

1. attēls Zemes īpašnieka Priekšlikums

Komisija par saņemto Priekšlikumu informēja  Administratīvā procesa dalībniekus.
2025 gada 18. jūnijā Pašvaldībā saņemts (reģ. Nr. 2-4.1/3409) Dzīvojamās mājas Nr.50B dzīvokļu īpašnieku aptaujas, kurā piedalījās 31 dzīvokļu īpašnieks, anketas (turpmāk –Anketas).

Apkopojot Anketās iekļauto informāciju, Komisija secina, ka vairums (93%) aptaujāto piekrīt zemes īpašnieka priekšlikumam iekļaut teritoriju (373m2) teritoriju no Akmeņu ielas gar nekustamā īpašuma Akmeņu iela 48 robežu Daudzdzīvokļu mājas Nr.50B FNZG.

100% aptaujāto neatbalsta FNZG platības samazināšanu Daugavas malā un vienlaicīgi lūdz FNZG iekļaut visu teritoriju līdz Daugavas upes krastam.

95% aptaujāto izteica viedokli, ka esošā piebraucamā ceļa teritorija iekļaujama mājas Akmeņu 50B FNZG platībā, bet Dzīvojamai mājai Nr. 50 paredzēt ceļa servitūta teritoriju.

No akciju sabiedrības “Gaso” (reģistrācijas numurs 40203108921, juridiskā adrese Rīga, Vagonu iela 20, LV-1009) 2025. gada 18. jūlijā saņemta vēstule (reģ. Nr. 2-4.1/3875) (turpmāk – Vēstule). Vēstulē AS “Gaso” apliecina, ka Ogrē, Akmeņu ielā 50 uz zemes vienības ar kadastra apzīmējumu 7401 006 0552 atrodas AS “Gaso” piederošs skapjveida gāzes regulēšanas punkts (turpmāk - SGRP), kas nodrošina dabasgāzes piegādi visām trim daudzdzīvokļu ēkām Akmens ielā 50, 50A un 50B Ogrē, un Vidzemes ielā 2, Ogrē.  Vēstulē nav sniegts priekšlikums par atsevišķas zemes vienības izveidi SGRP.

Klātienes sarunā Zemes īpašnieks piekrita Dzīvojamās mājas Akmeņu 50B dzīvokļu īpašnieku priekšlikumam mājas FNZG platībā iekļaut Zemes vienības daļu līdz Daugavas upes krastam.

Komisija 2026. gada 11. maijā pieņēma lēmumu Nr. KO.5-3/7 “Par funkcionāli nepieciešamā zemes gabala noteikšanu daudzdzīvokļu dzīvojamai mājai Akmeņu ielā 50B, Ogrē, Ogres novadā”. Informāciju par pieņemto lēmumu publicēta Pašvaldības oficiālajā  mājaslapā vietnē: www.ogresnovads.lv  

Ogres novada pašvaldībā saņemtas Dzīvojamās mājas Nr.50B iedzīvotāju vēstules (reģ. Nr. 2-4.2/1916, 2-4.2/1856, 2-4.2/1828, 2-4.2/1811, 2-4.2/1795, 2-4.2/1790, 2-4.2/1787, 2-4.2/1788, 2-4.2/1786, 2-4.2/1785, 2-4.2/1784, 2-4.2/1780, 2-4.2/1773, 2-4.3/1158) (turpmāk visas kopā – Vēstules), kurās Dzīvojamās mājas Nr.50B dzīvokļu īpašnieki apstrīd Komisijas lēmumu un lūdz to pārskatīt. 

 Izvērtējot Iesniegumā sniegtos iebildumus par piebraucamā ceļa neiekļaušanu Dzīvojamās mājas Akmeņu ielā 50B FNZG un atkritumu konteineru novietņu teritorijas sadalījumu, kā arī ņemot vērā, ka FNZG pārskatīšanas plāna projektam no daudzdzīvokļu dzīvojamo māju Akmeņu ielā 50 un 50A, Ogrē, dzīvokļu īpašniekiem netika saņemti rakstiski viedokļi par konkrēto piebraucamo ceļu un lēmumi par FNZG daudzdzīvokļu mājam Akmeņu ielā 50 un Akmeņu ielā 50A, Ogrē, Ogres nov., vēl nav pieņemti, Komisija nolēma pārskatīt lēmumu un atkārtoti izstrādāt jaunu plāna projektu.

Komisija 2026. gada 20. augustā vēstulē (reģ. Nr. KO.5-2/32) un 2026. gada 21. augustā vēstulē (reģ. Nr. KO.5-2/33 - reģ. Nr. KO.5-2/37) informēja administratīvā procesa pārstāvjus  par Komisijas lēmumu pārstrādāt  FNZG plāna projektu. Pārskatīšanas procesā iesaistīto māju pārstāvjiem vēstulēs tika lūgts atkārtoti iesniegt Pašvaldībā priekšlikumus uz kartogrāfiskā materiāla norādot vēlamās robežas. Vienlaicīgi Komisija vēstulē uzaicināja dzīvojamo māju Akmeņu ielā 50, 50A, 50B pārstāvjus uz kopsapulci 2026. gada 14. augustā, lai kopīgi apspriestu un saskaņotu viedokļus par FNZG plānu projektu jaunās redakcijas gala risinājumiem.

Atbilstoši minētajā sapulcē panāktajiem kompromisa risinājumiem Komisija sagatavoja jaunu plāna projektu. Projektējot robežas, visu esošo atkritumu konteineru novietņu laukumu un piebraucamā ceļa pusi, kas ir kopējs ar Dzīvojamo māju Nr.50 iekļāva Dzīvojamās mājas Nr.50B  FNZG platībā.
Veicot grafisko platības aprēķinu FNZG platība Dzīvojamai mājai Nr.50B palielinājās uz 0,4981 ha, tā rezultātā apbūves intensitāte samazinājās līdz 53%, bet brīvās zaļās teritorijas rādītājs sasniedza 72 %.
 Esošā piebraucamā ceļa teritorija paredzēta kā ceļa servitūta teritorija abām daudzdzīvokļu mājām – Akmeņu iela 50 un Akmeņu iela 50B, Ogrē, un nodrošina piekļuvi FNZG platībā iekļautai teritorijai, uz kuras atrodas gāzes sadales punkts.
Komisija secina, ka FNZG rādītāji atbilst TIAN prasībām.

MK noteikumu Nr. 522 19. punktā noteikts, ka funkcionāli nepieciešamā zemes gabala projekts ir digitālā veidā vektordatu formātā Latvijas ģeodēzisko koordinātu sistēmā vai, ja nav pieejami vektordati, konkrētā mērogā uz kartogrāfiskās pamatnes, kas attēlo virszemes topogrāfisko situāciju, sastādīts grafiskais materiāls (turpmāk – projekts). Projektā norāda funkcionāli nepieciešamā zemes gabala robežu grafisko attēlojumu un funkcionāli nepieciešamā zemes gabala platību, tās zemes vienības kadastra apzīmējumu un robežas grafisko attēlojumu, uz kuras atrodas funkcionāli nepieciešamais zemes gabals vai tā daļa, platību, kādu funkcionāli nepieciešamais zemes gabals vai tā daļa aizņem konkrētajā zemes vienībā, un tās atlikušo platību.

Saskaņā ar SN6/2023 15. punktu Pašvaldības dome ar lēmumu par dzīvojamai mājai funkcionāli nepieciešamā zemes gabala pārskatīšanu apstiprina dzīvojamai mājai funkcionāli nepieciešamā zemes gabala plānu.

Ņemot vērā minēto, pamatojoties uz likuma “Piespiedu dalītā īpašuma privatizētajās daudzdzīvokļu mājās izbeigšanas likums” 5. panta ceturto un sesto daļu, likuma “Par valsts un pašvaldību dzīvojamo māju privatizāciju” 28. pantu, 2015. gada 8. septembra noteikumu Nr. 522 “Privatizējamai dzīvojamai mājai funkcionāli nepieciešamā zemes gabala noteikšanas kārtība” 2., 3., 5., 6., 9., 10., 11., 12., 13., 16., 19. punktu, Ogres novada pašvaldības saistošo noteikumu Nr. 6/2023 “Par dzīvojamai mājai funkcionāli nepieciešamā zemes gabala pārskatīšanu” 14.2 apakšpunktu,
Komisija nolemj:

1. Atcelt Komisijas 2026. gada 11. maija lēmumu Nr. KO.5-3/7 “Par funkcionāli nepieciešamo zemes gabalu daudzdzīvokļu dzīvojamai mājai Akmeņu ielā 50B, Ogrē”.
2. Noteikt daudzdzīvokļu dzīvojamai mājai, kadastra apzīmējums 7401 006 0552 002, adrese: Akmeņu iela 50B, Ogre, Ogres nov., funkcionāli nepieciešamo zemesgabalu 0,4871 ha platībā atbilstoši plāna projektam (veicot kadastrālo uzmērīšanu zemes vienības platība var tikt precizēta).

3. Lēmumu publicēt Ogres novada pašvaldības tīmekļvietnē www.ogresnovads.lv.

4.  Funkcionāli nepieciešamā zemes gabala plāna projektu virzīt apstiprināšanai Ogres novada pašvaldības domē.

Saskaņā ar Administratīvā procesa likuma 70. pantu lēmums stājas spēkā ar brīdi, kad tas paziņots adresātam, ar publikāciju bet, ja lēmums tiek nosūtīts pa pastu – septītajā dienā pēc tā nodošanas pastā.

Šo administratīvo aktu var apstrīdēt Ogres novada pašvaldības domē, Brīvības ielā 33, Ogrē, LV-5001, viena mēneša laikā no lēmuma spēkā stāšanās dienas.

